Leon van Nierop se resensie: Vuil Wasgoed | Maroela Media
Met Bouwer Bosch en Bennie Fourie
Regisseur: Morné du Toit
Daar is seker min mense wat nog nie na hierdie uitbundige, stuitige en moedswillige komedie gaan kyk het nie. Toegegee, nie almal sal in die paadjies rondrol en na hul asem snak van die lag nie, maar dit bly (vir my in elk geval!) die snaaksste Afrikaanse rolprent wat ek nog gesien het, en dit sluit Jamie Uys se klassieke Daar doer in die bosveld in.
Onthou net, die humor is gestileerd en onkonvensioneel, dus tref dit jou dikwels soos 'n nat handdoek in 'n aantrekkamer voluit op die boude! Die storie is te ingewikkeld om hier volledig te vertel. Dit gaan ook nie juis om wát gebeur nie maar hoe dit gebeur!
Twee bleeksiele, uitmuntend vertolk deur die bekroonde Bennie Fourie, asook Bouwer Bosch, maak 'n bestaan in 'n wassery waar meer as net vuil wasgoed daagliks gewas word. Wanneer 'n afgesnyde vinger eendag in hul winkel opduik, begin dit 'n kettingreaksie wat snaakser raak hoe verder die rolprent vorder. Dat 'n mens jou wrintiewaar vir 'n afgesnyde vinger kan lag!
Mense wat dink dis oordrewe moet in gedagte hou: die rolprent is 'n gespot, of dan "opstuur van" of parodie op Wilde Weste-rolprente of misdaadkomedies soos Guy Ritchie s'n (dink aan Snatch en Lock, Stock and Two Smoking Barrels). Met ander woorde, dit is 'n brutale en genadelose gespot met 'n genre. Dit word nooit bedoel dat jy enigiets ernstig moet opneem nie, al maak alles nie noodwendig sin nie.
Morné du Toit lewer stylvolle regie, en Quinn Lubbe as die redigeerder het die rolprent só knap gesny en geredigeer, dat dit eintlik téén die komedie insny en dit op daardie manier 'n heerlike ritme gee.
As jou kop oop is, jy van iets anders as die alledaagse komedie hou en jy Afrikaanse films ondersteun, kan jy sonder waspoeier gaan kyk. Daar is genoeg korrels en versagmiddel in die fliek om jou deurgeskuurde nerwe te lawe!
Nee wat, ek is seker te dom om enige humor in die fliek te beleef. Ek aanvaar met blydskap die feit dat smaak verskil.
Ek het kliphard geskater van die lag en Afrikaanse komedie is weliswaar nie my gunsteling tipe fliek nie. Dis egter uitstekende vermaak en die toneelspel is puik. Laat val jou skerms, koop popcorn en gaan kyk die fliek.
Ek sal die fliek nie aanbeveel nie, was nou nie my "cup of tea" nie. Het al baie beter Afrikaanse flieks gesien.